হংস ভগবান
হিন্দু ধর্মমতে, নিম্বার্ক সম্প্রদায়ের প্রথম গুরু হচ্ছেন শ্রীহংস ভগবান, যিনি স্বয়ং ভগবান বিষ্ণুর চব্বিশটি অবতারের মধ্যে একজন। সৃষ্টির প্রারম্ভে সত্যযুগে ভগবান বিষ্ণু স্বয়ং নিজে চতুর্ভুজ রূপ ধারণ করে শঙ্খ, চক্র, গদা, ও পদ্ম যুক্ত হয়ে হংসাবতার নামে ব্রহ্মার মানসপুত্র সনকাদি ঋষিদের নিকট অবতীর্ণ হয়েছিলেন শ্রীমদ্ভাগবতে কথিত আছে যে ব্রহ্মা নিজের মানসপুত্র, সনক, সনন্দ, সনৎকুমার ও সনাতন, এই চারিজনকে সৃষ্টি করে প্রজা বিস্তার করার উপদেশ দিলেন। কিন্তু তাঁরা সংসার প্রপঞ্চে লিপ্ত হতে অনিচ্ছুক ছিলেন সেই জন্য তাঁরা পিতা ব্রহ্মার নিকট এই সংসার প্রপঞ্চ থেকে মুক্ত হওয়ার উপদেশ যাচনা করলেন। পিতা ব্রহ্মা তখন সৃষ্টি কার্যে ব্যস্ত হওয়াতে প্রবল রজোগুণের দ্বারা অভিভূত ছিলেন সেই জন্য তিনি সনকাদি ঋষিগণকে ব্রহ্মবিদ্যা সম্বন্ধে উপদেশ প্রদান করতে অসমর্থ হলেন। তখন তিনি এই কার্যের জন্য ভগবান বিষ্ণুর ধ্যান করে তাঁকে আহ্বান করেছিলেন। শ্রীভগবান তখন হংসাবতার রূপে অবতীর্ণ হয়ে সনকাদি ঋষিগণকে ব্রহ্মবিদ্যা সম্বন্ধে উপদেশ করে মুক্তির মার্গে প্রেরিত করেছিলেন।